## Rješenje o odobrenju carinskog kontigenta za uvoz sirovina, reprodukcijskih i drugih materijala koji se rabe pri proizvodnji robe za izvoz u 1997. godini

### NN 109/1996 (27.12.1996.), Rješenje o odobrenju carinskog kontigenta za uvoz sirovina, reprodukcijskih i drugih materijala koji se rabe pri proizvodnji robe za izvoz u 1997. godini

# **MINISTARSTVO FINANCIJA**

Na osnovi članka 54. stavak 2. Carinskog zakona ("Narodne novine", br.
53A/91, 33/92, 106/93 i 92/94) i točke I. podtočka 3. Odluke o kriterijima
za carinski kontingent ("Narodne novine", br. 93/94, 61/95, 85/95 i 102/96),
sukladno prijedlogu Ministarstva gospodarstva i pribavljenom mišljenju
Hrvatske gospodarske komore, ministar financija donosi slijedeće

## **RJEŠENJE**

### **O ODOBRENJU CARINSKOG KONTINGENTA ZA UVOZ SIROVINA, REPRODUKCIJSKIH I DRUGIH MATERIJALA KOJI SE RABE PRI PROIZVODNJI ROBE ZA IZVOZ U 1997. GODINI**

1. Odobrava se carinski kontingent za uvoz sirovina, reprodukcijskih
i drugih materijala koji se rabe pri proizvodnji robe za izvoz (u daljnjem
tekstu: carinski kontingent), bez plaćanja carine, u vrijednosti do 600,000.000.-
US dolara tijekom 1997. godine.

2. Korisnik carinskoga kontingenta može biti trgovačko društvo ili drugi
poduzetnik koji:

a) uvezene sirovine, reprodukcijski i drugi materijal u cijelosti ugradi
ili na drugi način rabi pri proizvodnji roba za izvoz, sukladno tehnološkom
normativu ovjerenom po ovlaštenoj carinarnici pri odobravanju carinskoga
kontingenta,

b) robu proizvedenu od uvezenih sirovina, reprodukcijskih i drugih materijala
izveze u roku šest mjeseci od dana prijelaska prijeko carinske crte uvezenih
roba, odnosno u duljem roku utvrđenom rješenjem ovlaštene carinarnice.

c) ostvari izvoz u vrijednosti najmanje 30% većoj od vrijednosti sirovina,
reprodukcijskih i drugih materijala uvezenih za proizvodnju robe koja se
izvozi, te

d) sukladno važećim propisima, ostvareni izvoz naplati u konvertibilnoj
valuti, a ostvarena sredstva u propisanom roku unese u zemlju.

3. Pisani zahtjev za odobrenje carinskoga kontingenta, s naznačenom
vrstom robe, sukladno propisima o Carinskoj tarifi, koja će se uvesti odnosno
izvesti, njene količine i vrijednosti, kao i roka za izvršenje izvoza duljeg
od šest mjeseci, korisnik carinskoga kontingenta podnosi carinarnici ovlaštenoj
prema njegovu sjedištu.

U privitku zahtjeva iz stavka 1. ove točke, korisnik kontingenta prilaže
i specifikaciju sirovina, reprodukcijskog i drugog materijala koji se ugrađuju
u izvozni proizvod (tehnološki normativ).

4. Rješenje o odobrenju carinskoga kontingenta donosi carinarnica ovlaštena
prema sjedištu korisnika carinskoga kontingenta.

Rok utvrđen rješenjem iz stavka 1. ove točke ovlaštena carinarnica može
iz opravdanih razloga, na pisani i obrazloženi zahtjev korisnika kontingenta,
produžiti za razdoblje do jedne godine, odnosno do tri godine izvozi li
se roba čiji proces proizvodnja traje dulje od godinu dana.

Ako se tijekom prerade uvezenih sirovina, reprodukcijskih i drugih materijala
utvrdi da utrošak materijala iz rješenja iz stavka 1. ove točke ne odgovara
stvarnom utrošku materijala, carinarnica će po službenoj dužnosti ili na
zahtjev korisnika carinskoga kontingenta izmijeniti prvobitno rješenje.

5. Ovlaštena carinarnica rješenjem će odbiti primjenu carinskoga kontingenta
po osnovi ovoga rješenja, ako sa sigurnošću nije moguće identificirati
sirovine, reprodukcijski i drugi materijal koji se nalazi u izvoznom proizvodu.

Iznimno, ovlaštena carinarnica može odobriti primjenu carinskoga kontingenta
i kad nije moguće sa sigurnošću identificirati udio uvoznog proizvoda u
izvoznom proizvodu, ako zbog prirode robe ili tehnološkog procesa koji
se primjenjuje pri proizvodnji robe za izvoz, te nemogućnost identifikacije
robe neće prouzročiti zloporabu propisanoga carinskoga postupka u svezi
predmetnoga carinskoga kontingenta.

6. Uvozna i izvozna carinska deklaracija popunjavaju se prema propisima
o podnošenju isprava u carinskom postupku, uključujući i izračun carine
i drugih uvoznih pristojbi na uvoznoj deklaraciji.

7. Na osnovi pisanoga izvješća korisnika carinskoga kontingenta o izvršenome
izvozu prema izvoznim carinskim deklaracijama, naplati izvoza i ostvarenju
deviznoga priliva, ovlaštena carinarnica bilješkom na izvorniku rješenja
o odobrenju carinskoga kontingenta korisnika se razdužuje obveze ostvarivanja
izvoza i deviznog priliva.

Navede li korisnik carinskoga kontingenta u izvješću iz stavka 1. ove
točke, objektivno opravdane razloge zbog kojih nije mogao ili nije mogao
u cijelosti izvršiti obvezu izvoza robe po strukturi i vrijednosti, ovlaštena
carinarnica može rješenjem utvrditi obvezu plaćanja carine i drugih uvoznih
pristojbi i propisanih kamata od dana nastanka carinske obveze za neizvršeni
dio obveze.

Objektivno opravdanim razlogom u smislu stavka 2. ove točke smatraju
se nepredvidive okolnosti ili okolnosti nastale izvan volje korisnika carinskoga
kontingenta.

8. Ne podnese li korisnik carinskoga kontingenta, prije isteka roka
za izvršenje izvoza, ovlaštenoj carinarnici izvješće iz točke 7. stavak
1. ovoga rješenja, ili ako iz izvješća proizlazi da korisnik nije ili nije
u cijelosti izvršio svoju obvezu izvoza robe, a ovlaštena carinarnica nije
rješenjem utvrdila da su razlozi neizvršenja obveza izvoza opravdani, ovlaštena
carinarnica će rješenjem:

a) utvrditi da nije ispunjen uvjet za razduženje uvozne carinske deklaracije
ostvarenim izvozom robe, u strukturi i vrijednosti utvrđenoj rješenjem
o odobrenju carinskoga kontingenta,

b) izmijeniti će u uvoznoj carinskoj deklaraciji rubrike koje se odnose
na primjenu članka 54. Carinskog zakona,

c) utvrditi obvezu plaćanja carine, te drugih pristojbi ili poreza koji
se plaćaju u postupku uvoznoga carinjenja robe, temeljem podnijete uvozne
carinske deklaracije, i to:

- na carinsku osnovicu utvrđenu prema stanju robe na dan podnošenja
uvozne carinske deklaracije, primjenjujući stopu carine i drugih uvoznih
pristojbi prema propisima koji su vrijedili na dan podnošenja uvozne carinske
deklaracije (članak 22. točka 1. Carinskog zakona), te

- obračunavajući kamatu prema propisima o visini stope zatezne kamate
za razdoblje od dana podnošenja uvozne carinske deklaracije do dana isteka
roka za izvoz odobrenoga rješenjem iz točke 4., odnosno do dana namirenja
carine i drugih uvoznih pristojbi.

Ne namiri li korisnik carinskoga kontingenta ili ne namiri u cijelosti
obveze utvrđene rješenjem iz stavka 1. ove točke u roku određenom za plaćanje
carine, ovlaštena carinarnica će obračunatu svotu carine i drugih uvoznih
pristojbi, te pripadajućih kamata naplatiti od banke koja je izdala garanciju
glede namirenja carinskih obveza, podnijetu u postupku uvoznoga carinjenja
robe utvrđene rješenjem ovlaštene carinarnice iz točke 4. ovoga rješenja.

9. Evidenciju o ostvarenom uvozu bez plaćanja carine sukladno ovome
rješenju i ostvarenom izvozu, te visini neplaćene carine i drugih pristojbi
vodi Carinska uprava Republike Hrvatske, o čemu dostavlja izvješće Ministarstvu
financija, Ministarstvu gospodarstva i Hrvatskoj gospodarskoj komori početkom
narednog za proteklo tromjesječje.

10. Ovo rješenje stupa na snagu danom objave u "Narodnim novinama",
a primjenjuje se od 1. siječnja 1997. godine.

Klasa: 413-01/96-01/984
Urbroj: 513-02-02/01-96-6
Zagreb, 19. prosinca 1996.

Ministar financija
**Božo Prka,** v. r.

Rješenje, NN 109/1996-2146